# איגנצי מושצ'יצקי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
איגנצי מושצ'יצקי

איגנצי מושצ'יצקי (1 בדצמבר 1867 – 2 באוקטובר 1946) – פוליטיקאי וכימאי פולני. נשיא פולין בתקופת משטר הסנאציה בזמן הרפובליקה הפולנית השנייה.

מושצ'יצקי נולד בעיירה בצפון פולין, ולאחר שהשלים את חוק לימודיו בורשה למד כימיה במכון הפוליטכני בריגה ושם הצטרף לתנועת מחתרת שמאלית בשם "תנועת הפרולטריון".

עם סיום לימודי הכימיה שב לורשה, אך שם הוטרד בידי המשטרה החשאית של שלטון הצאר, אשר שלט בחלקים נרחבים של פולין, ואולץ להגר בשנת 1892 ללונדון. ב1896 הוצעה לו משרת אסיסטנט באוניברסיטת אלברט-לודוויג בפרייבורג, ובמהלך שהותו שם רשם פטנט על ייצור תעשייתי מהיר של חומצה ניטרית. ב-1912 שב לפולין והשתקע בלבוב שם קיבל את משרת יושב הראש של המחלקה לכימיה במכון הפוליטכני. ב-1925 נבחר לרקטור המכון הפוליטכני, אך עבר לורשה והמשיך את מחקריו במכון הפוליטכני בורשה.

בשנת 1926 תפס את השלטון בפולין הגנרל יוזף פילסודסקי, שעמד בראש תנועה הקרויה סנאציה ("הבראה") שהטיפה כנגד השחיתות שפשתה במנגנון הפרלמנטרי בפולין. ב-1 ביוני 1926 נבחר מושצ'יצקי לנשיא פולין, כפי הנראה בשל היותו ידיד של פילסודסקי מן התקופה בה שניהם תמכו בתנועות סוציאליסטיות במחתרת. לאחר מותו של פילסודסקי, הייתה למושצ'יצקי השפעה ממתנת בפוליטיקה הפולנית, והוא היה ממתנגדי מדיניותו של שר ההגנה הימני, המרשל אדוארד רידז שמיגלי. בשלב זה שלט במדינה טריאומוירט המורכב ממושצ'יצקי, רידז שמיגלי, ושר החוץ, הקולונל יוזף בק. השלושה ניהלו אל מול גרמניה ואל מול שכנותיה האחרות של פולין מדיניות כוחנית, והלכו ואיבדו את תמיכת העם הפולני, תוך שפלגים מתנועת ה"סנאציה" הולכים ומקבלים גוון פאשיסטי.

בספטמבר 1939 נכבשה פולין על ידי גרמניה וברית המועצות אשר הסכימו בהסכם ריבנטרופ מולוטוב על חלוקתה של פולין ביניהן.

ב-17 בספטמבר 1939 חתם מושצ'יצקי, אשר שהה בעיירה קוסוב ליד גבולה הדרומי של פולין, על צו המעביר את השלטון לידי ולדיסלב רצקייביץ', יושב ראש הסנאט הפולני. צו זה ניתן בהתאם לסעיף 24 לחוקת הרפובליקה הקובע:

"במקרה מלחמה תוארך כהונת הנשיא עד שלושה חודשים לאחר השגת השלום. אם תופסק כהונת הנשיא לפני השגת השלום, ימנה נשיא הרפובליקה את יורשו, בצו מיוחד שיפורסם בעיתון הרשמי. כהונת יורשו של הנשיא, אשר ימונה בדרך זו, תחדל שלושה חודשים לאחר השגת השלום.".

רצקייביץ' אשר כבר שהה בפריז, נשבע אמונים על פי החוקה בשגרירות הפולנית, והפך לנשיא הרפובליקה הפולנית. או אז מינה את הגנרל ולדיסלב שיקורסקי למפקד הכוחות המזוינים הפולנים ולראש ממשלה. וכך נשמרה רציפות המדינה הפולנית במעבר מממשלת ה"סנאציה" שלאחר פילסודסקי, שישבה על אדמת פולין, אל הממשלה הפולנית הגולה אשר ישבה בפריז ולאחר מכן בלונדון. לאחר מכן נמלט מושצ'יצקי לרומניה ונעצר שם. בדצמבר 1939 שוחרר מושצ'יצקי ממאסרו והורשה להתגורר בז'נבה, שם מת ב-2 באוקטובר 1946.

מקור: http://he.wikipedia.org../../../%D7%90/%D7%99/%D7%92/%D7%90%D7%99%D7%92%D7%A0%D7%A6%D7%99_%D7%9E%D7%95%D7%A9%D7%A6%27%D7%99%D7%A6%D7%A7%D7%99.html

קטגוריות: כימאים | מדינאים ופוליטיקאים פולנים | פולין: היסטוריה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Eesti
- Bahasa Indonesia
- Italiano
- Latviešu
- Polski
- Русский